Duorme, te scite e campe sunnanno!

Doje stelle lucente pàrene st’uocchie

quanno s’arapeno ind' 'a matenàta

quanno se scordano d' 'e 'ccose vecchie

e accummenciano a pittà n’ata jurnata .

Cerco cu’ ‘a mano ‘e 'ddete toje belle

sott’ ‘e 'ccuperte, ammiez ‘e 'llenzòle,

‘e 'ttrovo, e s’astregneno comm’ ‘e patelle

n’ coppa ‘a nu scuoglio sott’ ‘o sole.

‘Na luce trase pe’ 'ddint‘ 'a fenesta

ca mèza stà aperta e mèza stà chiusa;

me guarde e, comme se fosse ‘na festa,

me vase, e io sento 'a campana ‘ra chiesa.

“Buon giorno, buon giorno ammore!”

chianu, chianu me dici ind' 'a 'recchia.

E io cu 'sti 'pparole scritte cu' 'o core

te dico: "Cu' 'tte, me voglio fà viecchio!"

'A scumma 'e mare

Saglie e scenne, 'o mare 'a vòtta,

'a suspenne e 'ppò s' 'a 'gnòtte,

'a varca è comme 'nà scorza 'e cocco,

'mmiez' all'onne, cu' 'o scirocco.

'A scumma 'e mare, 'nfaccia a nù scoglio,

comme 'a passione, è sulo nù 'mbruoglio:

a luntano è janca, bella e lucente,

poi t'avvicine e nun capisci 'cchiù niente.

'O scuoglio 'o vire quann'ormai sì sbattuto,

staje affunnanno e nisciuno t'aiuta.

Ma si primma 'e ascì cu' 'a varca a dint'o puorto

vire ca 'o viento nunn'è assaje forte

può stà ammiezo 'o mare ca nunn'è scuro

e 'o scuoglio è l'ammore, e nun fa paura:

'o vire e, si serve, te può afferrà

quanno quaccuno te putesse affunnà!

Cara è ‘a vita!

Zitte, zitte nun parlate,

si se n'accorge sò 'ppalate.

Si sò 'ffelice pe 'na meza jurnata

pe 'ddoje semmane sò arruinato!

E' possibile mai ca sò 'ffelice

pè nà notizia, pe 'ddoje o tre alice,

ma p'avè bene e pè mm' 'o sentì 'e dicere

m'aggia addinucchià 'ncopp 'e cicere?

Sta vita è comme a' nà puttana

bella, 'ntrigante, cu' 'a gonna 'e lana

te fa 'mpazzì per quacche minuto,

te fa pavà e 'ppoi te saluta.

Ma cierti 'vvote si gir' a' 'dderitta

te vene vicina e, zitta, zitta

'e te s'annammora e te fà felice

pe senza niente se sponta 'a cammisa.

'A Fest' 'e San Giuangiuseppe

Sento 'na 'bbotta, so’ ‘ddoje - "Stà arrivanno!"

'A 'ggente cammina e s'arriva a sta' 'cchiesa

veco a San Giuangiuseppe e areto 'a Maronna

s'astregneno 'nguollo 'o fetente e 'a marchesa.

'A 'bbanda sona e o sinneco è in testa

'e 'gguardie camminano areto 'u stendardo

passano 'e prieveti vestuti p'a' festa

chi rire, chi dorme, chi attuorno se guarda.

Vattùte 'e mane', 'bbotte 'e rancàscia,

sciusciàte 'e trombe e 'ggente ch'allucca,

'a statua d' 'o santo 'a prucessione lascia

e dint' a 'cchiesa capuzianno s'ammocca.

Dint'a stu' frastuono, 'na cosa se sente,

ma no dint' 'e 'rrecchie, ma dint' o' core,

ca San Giuangiuseppe nun dice niente,

ma guarda 'o Bambeniello e s'annammora.

'A lezione 'ra mosca

Gira smaniosa attuorno a 'na luce

se posa 'ncopp' a 'na culunnetta

parte n'ata vota e 'na zampa s' abbrucia

s'arrevota comme 'a rota 'e 'na carretta.

Sbatte 'e scelle e s'arravoglie,

chella luce l'ha stunata,

poi capisce e s'arrepiglia

e fujie pe' chill'atu lato.

Sente, fujenno pe' 'na fenesta

n'addore che 'o viento ha purtato

e comme 'nu criaturo ammiezo 'a festa

se posa ncopp' a 'na cacata.

Mosca, tu oggi m'è 'mparato

che 'na cosa 'bbona nunn' è sempe 'bbella

e chello ca pare brutto e stutato

se pò appiccià comme 'na stella.

'A' vita è na' uerra

Na funa ngann s’astregn e t’affoca

E comme ‘u cafè saglie pa’ moka,

se ienc a vocca e ciat vullente

Stai murenn e nun puote fa niente.

Te manca l’aria, te sient malat

Stai comme nu fuoc ca s’è stutat

Ma sott a cenere ancora abbruce

Se sente o calore ma nun? tene luce.

Chist è u mument e stregner e dient

E s’aiza e cunta fin’ ‘a cient

mentre se menane caucie e cazzuott

pe scioglere ‘e fune ca s’eran’ astrette.

Allor na luce avvamp e s’appiccia

Rint’ ‘o core comm’à na miccià

a speranz ca sconta a tristezza

e fa scuppià a bomba ra cuntentezza.

L'anema spartuta

'O core 'ra mamma pare u' melograno

se spacca e se consuma piezzo a piezzo

'e fìglie se magnano 'e chicchi mano a mano

e, 'ppe' 'ttramente, se sazieno 'e carezze.

'O viento soscia e fa sbattere 'e 'ffeneste,

quanno 'a notte se fà sempe 'cchìù scura

se fa sentì ammièzo a 'na tempesta

e ll'anema se 'ggela p' 'a paura.

Te gira dìnt' 'a capa 'na parola sola

ca 'nu rummore te porta fin' 'e 'a vocca

pecchè te staje futtènno d' 'a paura

e "Mammà", zumpanno, allora allùcca.

'A mamma nun t' 'a scuorde tutt' 'a vita

pecchè si pure 'a capa t'è 'ppartuta

ind' 'o core te s'arape 'na ferita

pensanno ca l'anìma soja te sì spartuta.